REGULAMENTUL (CE) NR. 437/2009 AL COMISIEI
din 26 mai 2009
privind deschiderea și modul de gestionare a unui contingent tarifar comunitar pentru importul de masculi tineri din specia bovină pentru îngrășare
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 144 alineatul (1) și articolul 148, coroborate cu articolul 4,
întrucât:
(1)
Lista CXL a Organizației Mondiale a Comerțului (OMC) impune Comunității deschiderea unui contingent tarifar anual pentru importul a 169 000 de capete de masculi tineri din specia bovină pentru îngrășare. Cu toate acestea, în urma negocierilor care au condus la acordul sub forma unui schimb de scrisori între Comunitatea Europeană și Statele Unite ale Americii în temeiul articolului XXIV alineatul (6) și al articolului XXVIII din Acordul General pentru Tarife și Comerț (GATT) din 1994 (2), aprobat prin Decizia 2006/333/CE a Consiliului (3), Comunitatea s-a angajat să includă în lista sa privind toate statele membre o ajustare de 24 070 de capete a acestui contingent de import.
(2)
Regulamentul (CE) nr. 558/2007 al Comisiei din 23 mai 2007 privind deschiderea și administrarea unui contingent tarifar pentru importul de masculi tineri din specia bovină pentru îngrășare (4) stabilește normele de aplicare referitoare la gestionarea acestor contingente pentru perioada cuprinsă între data de 1 iulie a fiecărui an și data de 30 iunie a anului următor.
(3)
Aplicarea principiului „primul sosit, primul servit” a avut efecte pozitive în alte sectoare agricole și, în scopul simplificării administrative, este oportună gestionarea pe viitor a contingentului pentru importul de masculi tineri din specia bovină pentru îngrășare după metoda indicată la articolul 144 alineatul (2) litera (a) din Regulamentul (CE) nr. 1234/2007. Gestionarea ar trebui să se efectueze în conformitate cu articolele 308a și 308b și cu articolul 308c alineatul (1) din Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (5).
(4)
Ținând seama de particularitățile legate de transferul de la un sistem de gestionare la altul, contingentul la care se referă prezentul regulament ar trebui să nu fie considerat critic în sensul articolului 308c din Regulamentul (CEE) nr. 2454/93.
(5)
Articolul 166 din Regulamentul (CE) nr. 450/2008 al Parlamentului European și al Consiliului din 23 aprilie 2008 de stabilire a Codului Vamal Comunitar (Codul Vamal Modernizat) (6) prevede supravegherea vamală a mărfurilor puse în liberă circulație cu taxă vamală redusă ca urmare a utilizării lor în scopuri specifice. Este oportună supravegherea, pentru o perioadă suficientă de timp, a animalelor importate în cadrul contingentului tarifar prevăzut de prezentul regulament pentru a se garanta că acestea vor fi îngrășate timp de cel puțin o sută douăzeci de zile în unități de producție desemnate.
(6)
Este necesar să se constituie o garanție pentru a se asigura respectarea acestei obligații de îngrășare. Valoarea garanției trebuie să acopere diferența dintre taxele vamale prevăzute în Tariful vamal comun și taxele vamale reduse aplicabile la data punerii în liberă circulație a animalelor respective.
(7)
Prin urmare, ar trebui să se abroge Regulamentul (CE) nr. 558/2007 și să se înlocuiască cu un nou regulament.
(8)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
(1) Se deschide în fiecare an, pentru perioada cuprinsă între 1 iulie si 30 iunie din anul următor („perioada contingentară de import”), un contingent tarifar pentru importul a 24 070 de masculi tineri din specia bovină pentru îngrășare în Comunitate, încadrați la codurile NC 0102 90 05, 0102 90 29 sau 0102 90 49.
Acest contingent tarifar are numărul de ordine 09.0113.
(2) Contingentul prevăzut la alineatul (1) din prezentul articol este gestionat în conformitate cu articolele 308a și 308b și cu articolul 308c alineatul (1) din Regulamentul (CEE) nr. 2454/93. Articolul 308c alineatele (2) și (3) din regulamentul respectiv nu se aplică.
(3) Taxa vamală de import aplicabilă în cadrul contingentului tarifar prevăzut la alineatul (1) este de 16 % ad valorem plus 582 EUR per tonă de greutate netă.
Rata taxei prevăzută la primul paragraf se aplică cu condiția ca animalele să fie îngrășate timp de cel puțin o sută douăzeci de zile în statul membru în care au fost importate.
Articolul 2
(1) În temeiul articolului 166 din Regulamentul (CE) nr. 450/2008, animalele importate fac obiectul unei supravegheri care urmărește să garanteze că acestea sunt îngrășate timp de cel puțin o sută douăzeci de zile în unitățile de producție pe care importatorul trebuie să le indice în luna care urmează punerii în liberă circulație a animalelor.
(2) Importatorii depun la autoritățile vamale competente o garanție cu scopul de a asigura respectarea obligației de îngrășare menționate la alineatul (1), precum și perceperea taxelor neplătite, în cazul în care această obligație nu este îndeplinită. Valorile acestei garanții sunt indicate în anexă pentru fiecare cod NC admisibil.
(3) Cu excepția cazurilor de forță majoră, garanția prevăzută la alineatul (2) se eliberează numai dacă autorității competente a statului membru i se furnizează dovada că bovinele tinere:
(a)
au fost îngrășate în exploatația sau exploatațiile indicate în conformitate cu alineatul (1);
(b)
nu au fost sacrificate înainte de expirarea termenului de o sută douăzeci de zile de la data importului; sau
(c)
au fost sacrificate înainte de expirarea acestui termen din motive sanitare sau au murit ca urmare a unei boli sau a unui accident.
Articolul 3
Regulamentul (CE) nr. 558/2007 se abrogă. Cu toate acestea, regulamentul se aplică în continuare cu privire la taxele aferente licențelor eliberate înainte de 1 iulie 2009, până la expirarea acestora.
Articolul 4
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 iulie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 mai 2009.